Stesen LRT Taman Selatan

Stesen LRT Taman Selatan ialah stesen transit aliran ringan (LRT) di Taman Selatan, sebuah kawasan perumahan di Klang, negeri Selangor, Malaysia. Stesen LRT ini menyediakan perkhidmatan LRT Laluan Shah Alam yang menuju ke Bandar Utama dan Johan Setia. Kedudukan stesen ini terletak di antara stesen LRT Jambatan Kota dan stesen LRT Seri Andalas serta mempunyai kod stesen iaitu SA21. Stesen LRT Taman Selatan merupakan sebahagian daripada projek Sistem Transit Bersepadu Lembah Klang di Malaysia, dan dibuka secara rasmi pada 29 Jun 2026. Sejarah Projek membina LRT Laluan Shah Alam telah dilancarkan secara rasmi pada bulan Ogos tahun 2016. Pakej pemberian tender-tender untuk pembinaan LRT Shah Alam juga telah dilakukan pada awal tahun 2016. Stesen LRT Taman Selatan dilabel sebagai stesen ke-21 dalam jajaran Laluan Shah Alam (pada ketika itu dikenali sebagai Laluan Bandar Utama–Klang). Dari akhir Mac ke pertengahan Jun 2026, stesen ini telah dinamakan semula sementara kepada Stesen LRT Hospital Tengku Ampuan Rahimah; namun nama asal stesen telah dikembalikan menjelang pengoperasian laluan. Ciri-ciri stesen Perkhidmatan Stesen LRT Taman Selatan menyediakan perkhidmatan kereta api yang dikendalikan oleh Rapid KL melalui Laluan Shah Alam. Stesen LRT ini terletak di antara stesen Jambatan Kota dan stesen Seri Andalas. Kod stesen bagi stesen ini ialah SA21. Lokasi stesen Stesen LRT Taman Selatan terletak di dalam kawasan bidang kuasa Majlis Bandaraya Diraja Klang (MBDK). Stesen LRT ini menyediakan perkhidmatan LRT Laluan Shah Alam kepada penduduk di Taman Selatan, Taman Petaling, Taman Chi Liung, Lipat Kajang, Kampung Jawa, Telok Pulai, Kampung Atap, dan Kawasan 1 Bandar Klang. Dalam pelan stesen yang dikeluarkan oleh Prasarana Malaysia, Stesen LRT Taman Selatan terletak di bawah Persiaran Tengku Ampuan Rahimah, yang merupakan sebahagian daripada penjajaran Laluan Persekutuan Malaysia 5 di Daerah Klang. Stesen LRT Taman Selatan juga terletak berhampiran dengan Persimpangan Lebuh Jelutong pada bahagian utara dan Persimpangan Persiaran Seraya pada bahagian selatan. Pada bahagian barat stesen, terdapat kawasan komersial Lorong Jelutong manakala pada bahagian timur, terdapat kawasan komersial Jalan 5 dan kawasan perkuburan Cina Simpang Lima yang dikendalikan oleh Persatuan Hokkien Klang. Mercu tanda yang terletak berhampiran dengan stesen LRT ini termasuk Tanah Perkuburan Islam Lipat Kajang, kawasan Perkuburan Cina Simpang Lima, stesen minyak BHPetrol Persiaran Tengku Ampuan Rahimah, stesen minyak Shell Taman Chi Liung 2, Sekolah Khas Klang, Kolej Komuniti Klang, Sekolah Kebangsaan (1) Simpang Lima (SK (1) Simpang Lima), Sekolah Kebangsaan (2) Simpang Lima (SK (2) Simpang Lima), Sekolah Menengah Kebangsaan Tengku Ampuan Rahimah (SMK Tengku Ampuan Rahimah), Sekolah Antarabangsa Regent, Sekolah Kebangsaan La Salle (SK La Salle), Sekolah Menengah Kebangsaan La Salle (SMK La Salle) dan Sekolah Menengah Hin Hua. Rujukan Pautan luar Laman web rasmi LRT3